Bamble
Store norske leksikon,Geografi,Norges geografi,Vestfold og Telemark,Bamble
Bamble er en kommune i Vestfold og Telemark fylke. Bamble ligger på sørvestsiden av Langesundsfjorden–Frierfjorden og grenser til kommunene Kragerø, Drangedal, Skien og Porsgrunn.
Kommunen omfatter siden 1964 de tidligere kommunene Bamble, Langesund og Stathelle. Naturen Naturen i Bamble preges av et skogkledd, småkupert grunnfjellslandskap med sterkt innskåret kystlinje og skjærgård utenfor. Berggrunnen tilhører Bamblefeltet. Ved Langesundsfjorden har Oslofeltet sin sørgrense, og her finnes kambrosilurisk kalkstein og skifer. Bamble har mange steder interessante mineralforekomster (blant annet sink, bly, nikkel og uran), men det drives i dag ingen bergverksdrift i kommunen. Befolkning og bosetning Folketallet i kommunen var økende fra begynnelsen av 1900-tallet, med en spesielt sterk økning i forbindelse med etablering av petrokjemisk industri fra slutten av 1970-årene. I tiårsperioden 2009–2019 har folketallet holdt seg stabilt. Mer enn to tredeler av kommunens innbyggere er bosatt i den sammenhengende tettbebyggelsen fra Stathelle til Langesund, som er en del av tettstedet Porsgrunn/Skien. Tettstedet Herre ligger ved Rafnes ved Frierfjorden. Bosettingen for øvrig er spredt i nærheten av kysten og vestover langs E18, her ligger også det mindre tettstedet Botten. Næringsliv Kommunen opplevde tidlig ekspansjon innen sjøfart, handel og industri med utgangspunkt i Langesund og Stathelle. En tidlig industriperiode var basert på treforedlingen på Herre. Nikkelforekomstene i kommunen er blitt utvunnet i korte perioder.Bambles lange tradisjoner som industrikommune gikk inn i en ny epoke da de store petrokjemiske anleggene stod ferdige på Rafnes i 1977–1979. Produksjonsanleggene omfatter etylenfabrikk, vinylkloridfabrikk og klorfabrikk, foruten fabrikker for produksjon av plastråvarer. I 2021 var 18 prosent av arbeidsplassene i industrien – mer enn noen av de øvrige kommunene i Telemark.I 2013 utgjorde jordbruksarealet 7754 dekar. Av dette ble 615 dekar benyttet for poteter, 579 dekar for hvete, 411 dekar for bygg, 310 dekar for hvete og 5641 dekar for eng, slått og beite. I 2015 utgjorde skogavvirkningen 36 130 kubikkmeter. Av dette utgjorde gran 28 478 kubikkmeter, furu 7324 kubikkmeter og løv 323 kubikkmeter. Samferdsel E18 kommer inn i kommunen nordfra; ny motorveibro (Grenlandsbrua) erstattet i 1996 Breviksbrua (fra 1962). Fra Stathelle går fylkesveg 352 til Langesund og fylkesveg 353 over Herre til Skien. Det er båtforbindelse Langesund–Helgeroa. Administrativ inndeling og offentlige institusjoner Bamble hører til Sør-Øst politidistrikt, Telemark tingrett og Agder lagmannsrett.Kommunen er med i regionrådet Grenlandsamarbeidet sammen med Drangedal, Kragerø, Porsgrunn, Siljan og Skien.Bamble kommune tilsvarer de tre soknene Bamble/Herre, Langesund og Stathelle i Bamble prosti (Agder og Telemark bispedømme) i Den norske kirke.Mot slutten av 1800-tallet hørte Bamble til Bamble fogderi i Bratsberg amt. For statistiske formål er Bamble kommune (per 2016) inndelt i fem delområder med til sammen 25 grunnkretser:  Herre: Herre  Midt-Bamble: Asdal, Torsdal-Nenset, Findal, Omborsnes, Stein  Stathelle: Stathelle, Krabberødstrand, Krabberød, Eikstrand, Eik, Grasmyr  Langesund: Vaterland, Sota, Slaattenes, Skarpenord, Fagerheim, Nustad  Vest-Bamble: Rørholt, Dørdal, Bleikelia, Rønholt, Valle, Kjørstad, Brevikstrand Historikk og kultur Langesund var tollsted i perioden 1570–1962 og ladested fra 1680, og er en gammel trelasthavn med lange skipsbyggertradisjoner. Stathelle er ladested fra 1774, også med handels- og sjøfartstradisjoner. Kommunevåpenet Kommunevåpenet (godkjent i 1986) har et gull ror mot en blå bakgrunn, og symboliserer kommunens sterke tilknytning til sjøen. Kart  Les mer i Store norske leksikon Telemark Vestfold og Telemark Porsgrunn/Skien Langesundsfjorden Frierfjorden Bamblefeltet Rafnes Oslofeltet Norges geografi Eksterne lenker Bamble kommunes nettsider Visit Bamble Kommunefakta Bamble – SSB Geologiske kart – NGU Litteratur Folkestad, Gunnar K.: Bamble herred, 1930. Les boka på nb.no  Folkestad, Gunnar K.: Jubileumsskriftet for Bamble kommune 1837–1937, 1936. Les boka  Lund-Tangen, Jac: Fra Langesunds historie, ny utgave, 1994. Les boka  Schilbred, Cornelius Severin & Z. Zakariassen: Bygdebok for Bamble, 1968–75, 2 bind. Bind 1 Bind 2  Sem, Gunnar, red.: Bygd og by i 1000 år, 1988 («Bamble historielags jubileumsskrift 1988»). Les boka  Sem, Gunnar: Dette er Bamble, 1999. Les boka  Sem, Gunnar: Stathelle, 1974–2004, 2 bind. Bind 1